Nóg ministers bedank in protes teen Brexit-planTheresa May. Foto: AP Photo/Kirsty Wigglesworth Nog twee van die Britse premier, Theresa May, se senior ministers het bedank in protes teen May se Brexit-onderhandelingsplan. The Guardian berig Ben Bradley en Maria Caulfield het Dinsdag albei hul bedankingsbriewe ingehandig kort nadat die nuus aan die lig gekom het dat Boris Johnson, Brittanje se minister van buitelandse sake, bedank het. Johnson se bedanking is bevestig slegs ŉ paar minute voor May die parlement oor haar nuwe Brexit-strategie toegespreek het. David Davis, die minister belas met Brexit, het ook Maandag bedank en May gekap oor haar onderhandelingspunte. Steve Baker, nog ŉ minister wat verantwoordelik was vir die uitvoer van Brexit, het ook sy bedanking ingedien. Volgens The Guardian het Bradley in sy bedankingsbrief aangevoer die voorstelle wat by Chequers Court gemaak is veroorsaak dat die Verenigde Koninkryk gebind is aan die handelsregulasies van die Europese Unie en hy glo die uitkoms daarvan “sal die slegste van al die wêrelde bied” omdat dit nie in gees tot ŉ ware Brexit sal lei nie. Hy het gesê hy vrees dat die Europese Unie Brittanje se hande sal bind wanneer daar na nuwe handelsooreenkomste gekyk word. Caulfield het gesê sy kan nie die rigting wat die Brexit-onderhandelinge inslaan ondersteun nie omdat May se onderhandelingspunte nie “ten volle die geleenthede wat Brexit kan bied omarm nie”. Sy meen hoewel May se beleid dalk gevestigde belange sus, sal die beleid tot nadeel van die land en die Konserwatiewe Party wees. Verskeie ministers het gedreig dat hulle een-vir-een sal bedank in reaksie op Vrydag se ooreenkoms ná ŉ nuwe onderhandelingstrategie met die Europese Unie bewerkstellig sal word. Verskeie ministers is gekant teen voorstelle om goedere en dienste met die Europese Unie te belyn ná Brexit, met Johnson wat aangevoer het dat die VK op ŉ “koloniestatus” afstuur. May het in reaksie op die jongste bedankings belowe dat die VK die Europese Unie op ŉ “gladde en ordelike wyse” sal verlaat.